送張定叟
作者：張孝祥
朝代：宋

paragraphs: 戊子歲二月，定叟如南山。
行李太匆草，問君何當還。
敬展南陽阡，永慕涕已潸。
畢事却登攬，紓子悲悴顔。
羣峯最高處，眼界窮塵寰。
紫蓋款佛剎，黄庭扣玄關。
夜榻藉雲衲，曉窗闖煙鬟。
野飯薦笋蕨，幽尋翦榛菅。
酒賤可痛飲，詩成要重刪。
勿作賈胡留，閨人賦刀環。
歸時買竹䶉，小破行囊慳。